Skond l-għerf ta' l-Isqof Mario Grech il-kondoms mhux effettivi. Kemm ilna nsegwu l-Knisja Kattolika u r-rapreżentanti tagħha din dejjem ħarġet kontra s-sejbiet u l-invezjonijiet tax-xjenza li llum bis-soltu mod ipokrita tagħhom tgħidx kemm jużawhom. Filwaqt li l-Isqof Pawlu Cremona żamm ħalqu magħluq dwar l-IVF għaliex jaf li l-Knisja tista' tkompli titlef in-nies wara d-disfatta tad-divorzju, l-Isqof Mario Grech ma jistax jieqaf ipeċlaq f'omeliji li jieħduna lura sa qabel Gonzi saż-żmien id-Dlamijiet meta l-qassisin u l-isqfijiet kienu jikkontrollaw u jikkmandaw kull aspett tal-ħajja tal-bniedem. L-Isqof Grech qisu għandu nostalġija għal dak iż-żmien meta nies bħalu kienu jżommu kontroll ta' mħuħ in-nies permess tas-superstizzjonijiet, biża' mix-xitan u twerwir mill-għerf; u jekk kienet tinstab xi ħaġa kienu jistħuha bħalma għamel l-Isqof Grech lill- In-Vitro Fertilisation (IVF) għax skond hu l-bniedem ma jistax jagħmilha t'Alla. Din il-kantaliena xbajna nisimgħuha wara kull sejba xjentifika u kieku l-bnedmin semgħu mill-Isqof u mill-biża' tal-Knisja lejn ix-xjenza kieku kulħadd mikul mill-mard u kulħadd imut ta' erbgħin sena. Kieku hu l-ewwel wieħed ma jċempilx bil-mobajls lil min jħobb iċempel. Kieku l-Knisja Maltija m'għandhiex website u stazzjon tar-radju. Kieku s-sejbiet mediċi u fl-iġene fissru l-mewt ta' miljuni ta' nies kuljum. Kieku kull min hu marid bid-dijabete ilu mejjet. Kieku lanqas elettriku m'għandna. Forsi tgħidu li dan kollu esaġerazzjoni, iżda jekk uħud minnkom tindenjaw taqraw ftit fuq l-istorja tal-Knisja Kattolika u r-relazzjoni tagħha max-xjenza, tindunaw kemm għandna raġun. Il-Bniedem ifittex, jiskopri u jivvinta għax kurjuż u għandu moħħ avvanzat li kieku għall-Knisja jħallieħ jistaġna għax jafu li aktar mal-Bniedem jitgħallem aktar jikxef il-ħmerijiet li jgħidulna. Tinsewx li dawn kemm-il darba kienu żbaljati fl-istorja twila u mdemmija tagħhom. Qaflu lill-Galilew għax kellu raġun jgħid li l-pjaneti jduru kollha max-xemx u ħarqu lil Giordano Bruno għax qalilhom li l-ispazju mimli dinjiet u mhux id-dinja tagħna biss hija unika. Issa bl-istrumenti u s-satelliti li għandna qed insibu li dan kollu minnu u li kienet tgħallem il-Knisja kien żbaljat u mimli ħmerijiet. Tinsewx ukoll dan l-Isqof Grech kien l-istess wieħed li qal li l-kondoms mhux effettivi f'omelija oħra biex taraw kemm għandu moħħu modern! Aħna tal-Mazzun ma nistgħux nifhmu kif nies li jemmnu f'Alla ħanin u li jħenn ma jridux li l-IVF issir meta din toffri waħda mill-uniċi ċansijiet lill-koppji li m'għandhomx tfal irabbu familja? Minn naħa l-oħra nistmerru l-attentat ta' l-Isqof Grech li jipprova jinfluwenza l-parlament għax jaf li l-membri parlamentari ta' kull naħa qablu mal-IVF, u jaf ukoll li jista' jagħmel pressjoni fuq in-naħa ta' l-gvern li jibżgħu li jdarrsu l-Knisja Kattolika li dejjem kienet forċina tagħhom. Nisperaw li Gonzipn ma jċedix taħt dan it-tip ta' rikatt!
L-Isqof Grech u Żmenijiet id-Dlam